
LĒMUMS
Jūrmalā
	2026. gada 30. jūlijā
	
	Nr.
	419


	Par grozījumu Jūrmalas pilsētas domes 2016. gada 16. decembra lēmumā Nr. 655 „Par lokālplānojuma zemesgabalam Vārnukrogs 1802, Jūrmalā, izstrādes uzsākšanu, lai izdarītu grozījumus Jūrmalas pilsētas Teritorijas plānojumā un darba uzdevuma apstiprināšanu” un lokālplānojuma 3.1. redakcijas nodošanu pilnveidošanai
	(protokols Nr. 9, 56. punkts)


Pamatojoties uz Vasarnīcu īpašnieku kooperatīvās sabiedrības “Ausma–3”, reģistrācijas Nr. 40103156836, 2016. gada 7. marta iesniegumu par lokālplānojuma izstrādes uzsākšanu zemesgabalam Vārnukrogs 1802, Jūrmalā, Jūrmalas pilsētas dome 2016. gada 16. decembrī pieņēma lēmumu Nr. 655 „Par lokālplānojuma zemesgabalam Vārnukrogs 1802, Jūrmalā, izstrādes uzsākšanu, lai izdarītu grozījumus Jūrmalas pilsētas Teritorijas plānojumā un darba uzdevuma apstiprināšanu” (turpmāk – Lēmums Nr. 655) un teritorijai tika izstrādāts lokālplānojums (turpmāk – lokālplānojums), lai palielinātu teritorijas ar īpašiem noteikumiem Vasarnīcu apbūve priežu parkā (TIN 114) noteikto platību zemesgabalā Vārnukrogs 1802, Jūrmalā, un noteiktu plānotās apbūves izvietojuma zonas vadoties no biotopu izpētes rezultātiem, ņemot vērā zemesgabalā un piegulošajās teritorijās esošās dabas vērtības un vides aizsardzības prasības.
2023. gada 28. septembrī tika pieņemts Jūrmalas domes lēmums Nr. 426 “Par lokālplānojuma zemesgabalam Vārnukrogs 1802, Jūrmalā, atkārtoti pilnveidotās (3.0) redakcijas nodošanu publiskajai apspriešanai un atzinumu saņemšanai” (turpmāk – Lēmums Nr. 426).
Atbilstoši Lēmumam Nr. 426 par lokālplānojumu tika veikta publiskā apspriešana un saņemti institūciju atzinumi. Publiskās apspriešanas ietvaros netika saņemti iedzīvotāju iesniegumi ar iebildumiem vai priekšlikumiem par lokālplānojuma pilnveidoto  redakciju. Lokālplānojuma (3.0) redakcijā tika veikti redakcionāli kļūdu labojumi, pamatojoties uz Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 86.1 pantu.

Jūrmalas dome 2026. gada 26. februārī pieņēma lēmumu Nr. 131 “Par lokālplānojuma zemesgabalam Vārnukrogs 1802, Jūrmalā, apstiprināšanu” un izdeva saistošos noteikumus Nr. 5 ”Par lokālplānojuma zemesgabalam Vārnukrogs 1802, Jūrmalā grafiskās daļas, teritorijas izmantošanas un apbūves noteikumu apstiprināšanu”, apstiprinot lokālplānojuma zemesgabalam Vārnukrogs 1802, Jūrmalā grafiskās daļas, teritorijas izmantošanas un apbūves noteikumus (3.1. redakciju).

2026. gada 13. aprīlī Jūrmalas valstspilsētas pašvaldībā saņemta Viedās administrācijas un reģionālās attīstības ministrijas (turpmāk - VARAM) vēstule, kas Jūrmalas valstspilsētas administrācijā reģistrēta ar Nr. 1.1-37/26S-4738 ; turpmāk - vēstule, kurā norādīts, ka lokālplānojums īstenojams tikai pēc tam, kad novērstas neatbilstības saskaņā ar vēstulē norādīto.
Atbilstoši VARAM vēstulei, lai nodrošinātu lokālplānojuma atbilstību normatīvo aktu prasībām, lokālplānojuma grafiskajā daļā un teritorijas izmantošanas un apbūves noteikumos funkcionālās zonas nosakāmas atbilstoši Ministru kabineta 2013. gada 30. aprīļa noteikumos Nr. 240 “Vispārīgie teritorijas plānošanas, izmantošanas un apbūves noteikumi” noteiktajai funkcionālo zonu klasifikācijai (turpmāk - MK noteikumi Nr. 240). MK noteikumi Nr. 240 vasarnīcu apbūvi paredz funkcionālajā zonā Savrupmāju apbūves teritorija (DzS). Lai izslēgtu citu izmantošanu iespējamību, veidojama indeksētā apakšzona, nosakot teritorijas ar īpašiem noteikumiem Vasarnīcu apbūve priežu parkā (TIN123) nosacījumos iekļautos apbūves parametrus, atbilstoši precizējot arī lokālplānojuma Paskaidrojuma rakstu. Lokālplānojumā veicami citi tehniski un redakcionāli precizējumi saskaņā ar VARAM vēstuli.
Ņemot vērā, ka ar Jūrmalas domes 2024. gada 25. janvāra saistošajiem noteikumiem Nr. 2 “Par Jūrmalas valstspilsētas teritorijas plānojuma grozījumu, grafiskās daļas, teritorijas izmantošanas un apbūves noteikumu apstiprināšanu” tika apstiprināti Jūrmalas teritorijas plānojuma grozījumi, kā arī ievērojot VARAM norādes vēstulē, konstatēts, ka nepieciešams veikt grozījumus lokālplānojuma izstrādes darba uzdevumā, kas apstiprināts ar Lēmumu Nr. 655, kā arī pilnveidot lokālplānojuma 3.1. redakciju.
Pamatojoties uz Teritorijas attīstības plānošanas likuma 12. panta pirmo un trešo daļu, Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 77.1. apakšpunktu, 79.1 punktu, 86.1 punktu un 88.2. apakšpunktu, Jūrmalas domes Stratēģiskās plānošanas jautājumu komitejas 2026. gada 14. jūlija sēdes atzinumu (protokols Nr. 1.2-11/52), Jūrmalas dome nolemj:
1. Izdarīt grozījumu Lēmumā Nr. 655, aizstājot 1. pielikumu “Darba uzdevums lokālplānojuma izstrādei” ar šī lēmuma pielikumu “Precizētais darba uzdevums lokālplānojuma izstrādei”.
2. Nodot lokālplānojuma izstrādātājam pilnveidošanai lokālplānojuma 3.1. redakciju un turpināt tā izstrādi atbilstoši normatīvo aktu prasībām.
3. Lokālplānojuma izstrādes vadītājam nodrošināt šī lēmuma ievietošanu Teritorijas attīstības plānošanas informācijas sistēmā.

4. Jūrmalas valstspilsētas administrācijas Komunikācijas pārvaldes Sabiedrisko attiecību nodaļai nodrošināt paziņojuma par šī lēmuma publicēšanu pašvaldības tīmekļvietnē www.jurmala.lv un pašvaldības informatīvajā izdevumā.

5. Jūrmalas valstspilsētas administrācijas Kancelejas Domes sēžu daļai, piecu darbdienu laikā pēc šī lēmuma spēkā stāšanās, nodrošināt šī lēmuma publicēšanu pašvaldības tīmekļvietnē www.jurmala.lv.

*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.

